KIRJALLINEN KYSYMYS E-0434/00 esittäjä(t): Cristiana Muscardini (UEN) ja Mauro Nobilia (UEN) komissiolle. Asuinrakennusten turvallisuusmääräykset.



Virallinen lehti nro 330 E , 21/11/2000 s. 0158 - 0159



KIRJALLINEN KYSYMYS E-0434/00 esittäjä(t): Cristiana Muscardini (UEN) ja Mauro Nobilia (UEN) komissiolle (23. helmikuuta 2000) Aihe: Asuinrakennusten turvallisuusmääräykset Viittaamme kirjalliseen kysymykseen E-2480/99 ja komission vastaukseen(1), jonka perusteella voidaan todeta, että komissio ei ole katsonut tarpeelliseksi säätää laissa asuinrakennusten turvallisuusmääräyksistä, huolimatta lukuisista tiedotusvälineissä olleista asiaa koskevista uutisista, ja tiedustelisimme komissiolta, miksi yli 12 vuotta vanhaa direktiiviä (21. joulukuuta 1988 annettu neuvoston direktiivi 89/106/ETY)(2) ei ole vielä pantu täytäntöön kaikissa jäsenvaltioissa? Eikö komissio katso, että näinkin vanha direktiivi ei vastaa enää tämän päivän asuinrakennuksia koskevia turvallisuusmääräyksiä ja että se olisi syytä saattaa ajantasalle? Voisiko komissio, samalla kun se määrää asuinrakennusten turvallisuusmääräyksiä koskevan direktiivin välittömästä laatimisesta, kiirehtiä niiden teknisten tietojen muuttamista, joita standardisoimiselimet parhaillaan laativat, siten, että saadaan aikaan yhdenmukaiset ja mahdollisimman lopulliset säännöt? Voisiko komissio ilmoittaa lopultakin edellä mainitun direktiivin päivittämistä koskevat kriteerit, sen jälkeen kun sitä on nykyaikaistettu ja se on siirretty jäsenvaltioiden oikeusjärjestelmään? (1) EYVL C 280 E, 3.10.2000, s. 52. (2) EYVL L 40, 11.2.1989, s. 12. Erkki Liikasen komission puolesta antama vastaus (6. huhtikuuta 2000) Komissio on arvoisten parlamentin jäsenten tavoin huolissaan asuinkerrostalojen turvallisuudesta yhteisön alueella. Komissio on ponnistellut useiden vuosien ajan suunnittelu- ja rakennustapojen yhdenmukaistamiseksi sekä rakennusalalla että julkisten urakoiden kohdalla valtuuksiensa ja käytettävissään olevien keinojen asettamissa rajoissa. Ponnistelujen tuloksena on ollut rakennusalan tuotteita koskevan jäsenvaltioiden lainsäädännön lähentämistä koskevan neuvoston direktiivin 89/106/ETY täytäntöönpano ja Eurocodes-standardien laatiminen. Komissio haluaa lisäksi muistuttaa, että kaikki jäsenvaltiot ovat saattaneet kyseisen direktiivin osaksi kansallista lainsäädäntöä, viimeisimpänä Belgia vuonna 1998. Direktiivissä edellytetään kuitenkin, että kaikille rakennusalan tuoteryhmille laaditaan yhdenmukaistetut tekniset eritelmät, joissa on yksityiskohtaiset tiedot kaikista turvallisuusnäkökohdista eli olennaisista vaatimuksista. Eritelmien mukaisia tuotteita on voitava käyttää rakennuskohteiden pysyvinä osina siten, että rakenteelliseen turvallisuuteen, ympäristönsuojeluun ja energiansäästöön liittyvät olennaiset vaatimukset täyttyvät. Teknisiä eritelmiä laativat Euroopan standardointikomitea (CEN) ja European Organisation for Technical Approvals (EOTA). Eritelmät tehdään teknisiä vaatimuksia ja standardointia koskevan uuden lähestymistavan mukaisesti ja toissijaisuusperiaatetta(1) noudattaen. Toissijaisuusperiaatteen mukaan nimenomaan jäsenvaltiot ovat vastuussa rakennusten turvallisuudesta. Direktiivi on komission mielestä edelleen ajankohtainen, koska odotetut tekniset eritelmät vastaavat tieteen ja tekniikan kehitystä ja nykyistä tasoa. Komissio on saanut päätökseen 50 tuoteryhmän standardointitoimeksiannon laatimisen, ja pysyvä rakennusalan komitea on hyväksynyt ne. CENin tehtävänä on laatia niitä koskevat yhdenmukaistetut standardit ja EOTA laatii yhdenmukaistetut tekniset hyväksynnät. Komissio ponnistelee nyt kaikin voimin sen hyväksi, että nämä laitokset toimittavat mahdollisimman pian toimeksiannon ja sopimuksen mukaiset yhdenmukaistetut eritelmät. (1) Neuvoston päätöslauselma, tehty 7. toukokuuta 1985, EYVL C 136, 4.6.1985.